
Text rozhodnutia
Súd: Krajský súd Trnava Spisová značka: 14S/86/2012 Identifikačné číslo súdneho spisu: 2012200522 Dátum vydania rozhodnutia: 23. 10. 2013 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2013:2012200522.2 Uznesenie Krajský súd v Trnave v právnej veci žalobcu: Z. C., nar. XX.XX.XXXX, s miestom podnikania: Nová 1205, 908 01 Kúty, IČO: 33948313, proti žalovanému: Úrad pre dohľad nad zdravotnou starostlivosťou, so sídlom: Žellova 2, 829 24 Bratislava, o preskúmanie zákonnosti rozhodnutia žalovaného správneho orgánu č. PV 301/00013/2012/R zo dňa 20.09.2012 takto r o z h o d o l : Súd o d k l a d á vykonateľnosť rozhodnutia žalovaného Úradu pre dohľad nad zdravotnou starostlivosťou č. PV 301/00013/2012/R zo dňa 20.09.2012 do právoplatného rozhodnutia súdu vo veci samej. o d ô v o d n e n i e : Žalobou podanou tunajšiemu súdu osobne dňa 09.10.2012, sa žalobca domáhal preskúmania zákonnosti rozhodnutia žalovaného správneho orgánu Úradu pre dohľad nad zdravotnou starostlivosťou č. PV 301/00013/2012/R zo dňa 20.09.2012, ktorým potvrdil platobný výmer č. PV 301/00013/2012 zo dňa 09.02.2012 vydaný Úradom pred dohľad nad zdravotnou starostlivosťou - pobočka Trenčín, ktorým žalobcovi uložil povinnosť zaplatiť zdravotnej poisťovni Všeobecná zdravotná poisťovňa, a.s., preddavky na poistné na verejné zdravotné poistenie za obdobie od 01.03.2011 do 30.09.2011 v sume 294,65 eur v zmysle § 16 ods. 1 a 2 písm. b/ zákona č. 580/2004 Z.z. o zdravotnom poistení a o zmene a doplnení zákona č. 95/2002 Z.z. o poisťovníctve a o zmene a doplnení niektorých zákonov v znení neskorších predpisov a nahradiť zdravotnej poisťovni trovy konania v zmysle § 31 ods. 2 správneho poriadku v sume 5,00 eur do 15 dní odo dňa právoplatnosti tohto platobného výmeru. Žalobca v žalobe namietal nezákonnosť napadnutého rozhodnutia, pričom poukázal na ustanovenia § 11 ods. 1 písm. b/, § 16 ods. 2 a 9 zákona č. 580/2004 Z.z. o zdravotnom poistení v znení neskorších predpisov. Uviedol, že podľa ročného zúčtovania za rok 2009 mu vyšiel preddavok 2,21 eur, na základe ktorého od 01.07.2010 do 30.06.2011 nebol povinný odvádzať preddavky na poistné. Keďže v súlade s ust. § 16 ods. 9 cit. zákona za obdobie od 01.03.2011 do 30.09.2011nebol povinný odvádzať preddavok na poistné neporušil povinnosť vypočítať, platiť a odvádzať preddavky na verejné zdravotné poistenie za uvedené obdobie. Žalobca nesúhlasí ani s právnym názorom žalovaného, ktorý považuje námietku žalobcu odvolávajúcu sa na zákonné ust. § 16 ods. 9 cit. zákona za irelevantnú a použitie tohto ustanovenia podmieňuje poistením aj z iného dôvodu. Žalobca zároveň požiadal súd o odklad vykonateľnosti rozhodnutia žalovaného Úradu pre dohľad nad zdravotnou starostlivosťou č. PV 301/00013/2012/R zo dňa 20.09.2012 do právoplatného rozhodnutia súdu vo veci samej. Podľa § 250c O.s.p., žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Po preskúmaní žaloby a pripojených rozhodnutí súd dospel k záveru, že návrh žalobcu na odklad vykonateľnosti je dôvodný, keď bez odkladu vykonateľnosti žalobou napadnutého rozhodnutia, by mohlo dôjsť k závažnému zásahu do majetkových práv žalobcu, súd postupoval v súlade s § 250c O.s.p. a odložil vykonateľnosť napadnutého rozhodnutia. Poučenie: Proti tomuto uzneseniu odvolanie nie je prípustné (246c ods.1 O.s.p).

